同七兄寄二李
作者：傅察
朝代：宋

paragraphs: 昔我在淇水，二陸皆少年。
伯也氣軒昻，丹鶴唳青田。
季方文章士，摛華桃李妍。
力學乃未已，有如火始然。
相見一傾蓋，便誦膠漆堅。
笑語玉麈折，登臨蠟屐穿。
時時出秀句，洒若沈疴痊。
爾来踰十歲，自當冠貂蟬。
胡爲茅屋下，寂寞尚草玄。
方今明堂構，收拾棟與椽。
安得刷羽翮，吹噓送上天。
此志儻不遂，何用空言傳。
不如李翰林，沉醉自稱仙。
不如陶彭澤，歸来謝塵緣。
但解琴中趣，何妨甕傍眠。
富貴草頭露，名譽空中烟。
子意竟何如，余心方寂然。
願求真實語，莫作猾頭禪。